
Opis sprememb
Republika Slovenija uvaja digitalne rešitve za pripravo, obdelavo, izmenjavo in objavljanje predpisov skladno z usmeritvami odprtih podatkov. Leta 2025 je začela delovati platforma eZakonodaja, ki podpira pripravo zakonodajnih gradiv ter elektronsko izmenjavo dokumentov med Vlado Republike Slovenije in Državnim zborom Republike Slovenije.
Platformo oziroma modularno ogrodje za pripravo in obdelavo zakonodajnih gradiv sestavljajo:
· MOPED-DOCS za upravljanje dokumentov,
· MOPED-FLOW za vodenje postopkov,
· MOPED-PLUS za sodelovanje zunanjih deležnikov.

Državni zbor RS je dne 17. 10. 2025 sprejel Zakon o objavljanju v Uradnem listu Republike Slovenije (ZOUL), ki določa, da se priprava in objavljanje aktov v Uradnem listu RS izvaja izključno digitalno prek modularnega ogrodja, sam Uradni list RS pa se izdaja v elektronski obliki na spletišču Pravni informacijski sistem Republike Slovenije in po načelu »en akt – ena izdaja«, kar pomeni pomemben korak k digitalizaciji postopkov objave predpisov in transparentnejšem delovanju javnih institucij.

Zakonodaja, ki jo je bilo treba spremeniti
· Zakon o objavljanju v Uradnem listu Republike Slovenije (ZOUL).

Bistvo administrativne razbremenitve
Nova ureditev omogoča elektronsko izmenjavo zakonodajnih gradiv in nadomešča številne ročne postopke. S tem poenostavlja pripravo in obravnavo predpisov, izboljšuje upravljanje dokumentov ter povečuje standardizacijo normativnih postopkov.
Strukturirani podatki omogočajo tudi lažjo ponovno uporabo zakonodajnih vsebin in zmanjšujejo administrativne obremenitve pripravljavcev predpisov.

Na koga sprememba vpliva
· Ministrstva in druge pripravljavce predpisov.
· Vlado Republike Slovenije.
· Državni zbor Republike Slovenije.
· Uradni list Republike Slovenije.
· Javne uslužbence, vključene v normativne postopke.
· Strokovno in zainteresirano javnost.
· Uporabnike Pravnega informacijskega sistema Republike Slovenije.

Skupni učinki
Učinki ukrepa so predvsem razvojne, organizacijske in administrativne narave. Ukrep vzpostavlja učinkovitejše in preglednejše normativne postopke ter izboljšuje sodelovanje med institucijami. Digitalno objavljanje predpisov povečuje dostopnost in preglednost zakonodaje, strukturiran zapis besedil pa omogoča njihovo nadaljnjo uporabo in strojno obdelavo.
Skupni učinek je sodobnejša in bolj digitalno podprta javna uprava, ki zagotavlja kakovostnejše izvajanje normativne dejavnosti.

